Številka: 01302-1/2025-9

Datum: 5. 6. 2025

**POROČILO O DELU URADNIŠKEGA SVETA ZA LETO 2024**

1. **Tematski del**

Skladno z določbami Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US , [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb in 32/25 – ZJU-1, v nadaljnjem besedilu: ZJU) ima Uradniški svet med drugim dve pomembni pristojnosti, in sicer skrb za izvajanje postopkov izbire uradnikov na položajih[[1]](#footnote-1) v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi (v nadaljnjem besedilu: Standardi strokovne usposobljenosti) in Poslovnikom o delu posebnih natečajnih komisij ter podajanje mnenj vladi in državnemu zboru o predpisih, ki urejajo uradniški sistem in položaj uradnikov.

Člani Uradniškega sveta so se v mesecu januarju 2024 sestali z novim ministrom za javno upravo, mag. Francem Propsom, namen sestanka pa je bila tako predstavitev članov Uradniškega sveta in njihovega dela kot tudi seznanitev z ugotovitvami Uradniškega sveta glede pomanjkljivosti sistemske ureditve uradnikov na položajih, kar po mnenju Uradniškega sveta vpliva na upadanje števila prijavljenih kandidatov na posebne javne natečaje.

Na sistemske pomanjkljivosti uradniškega sistema in položaja uradnikov je Uradniški svet opozoril tudi ob prejetju predloga Zakona o javnih uslužbencih. Med drugim je izpostavil, da je za krepitev strokovnosti in neodvisnosti javnih uslužbencev nujna ureditev statusa uradnikov na najvišjih položajih, zlasti določb, ki se nanašajo na razrešitev uradnikov brez razloga. Predlagal je, da se skrajša obdobje po nastopu funkcije oz. mandata, v katerem lahko funkcionar uradnika na položaju razreši brez zakonskega razloga, hkrati pa se ustrezneje uredijo pravice razrešenim uradnikom na položaju z zagotovitvijo ustreznega delovnega mesta, zvišanjem odpravnine v primeru prenehanja delovnega razmerja ipd. Ob tem pa je predlagal tudi ureditev instituta vršilca dolžnosti tako, da bi bila - v nasprotju z dosedanjo prakso - čim hitrejša objava posebnega javnega natečaja v interesu funkcionarjev, hkrati pa bi se zagotovila enakopravna obravnava vseh potencialnih kandidatov, čemur bi lahko sledilo več prijav na posebne javne natečaje in s tem kvalitetnejša izbira.

Člani Uradniškega sveta so v letu 2024 nadaljevali z nadgradnjo sistema presoje kompetenc v izbirnih postopkih z namenom izboljšanja kakovosti in učinkovitosti izbirnih postopkov. V ta namen so se srečali z novo izvajalko testiranja vodstvenega potenciala, ki je podrobneje predstavila potek in vsebino testiranja vodstvenega potenciala ter skupaj z njo oblikovali predloge za nadgradnjo poročil in izboljšanje interpretacije rezultatov.

Tako kot v prejšnjih letih so si člani Uradniškega sveta na sejah izmenjevali izkušnje z vodenjem posebnih natečajnih komisij z namenom čim večjega poenotenja prakse pri izvajanju izbirnih postopkov. Med drugim so razpravljali o možnostih, kako se v izbirnih postopkih izogniti nepotrebnim zamudam ter zagotoviti bolj tekoče in učinkovito izvajanje postopkov. Posledično so se dogovorili, da se termin druge spletne seje[[2]](#footnote-2) posebne natečajne komisije določi že ob zaključku prve seje, na kateri se opravi ustni razgovor s kandidati, in da se v primerih, ko za to ni upravičenega razloga, ne prestavljajo termini razgovorov s kandidati. V pričakovanju večjih sprememb zakonodaje so imenovali tudi delovno skupino, ki je spremljala zakonodajne predloge, sproti seznanjala člane Uradniškega sveta z njihovo vsebino ter pripravljala izhodišča za oblikovanje stališč in odziv Uradniškega sveta.

Uradniški svet je v letu 2024 sproti dopolnjeval seznam strokovnjakov, seznam uradnikov in predstavnikov sindikata za člane posebnih natečajnih komisij. Pri tem je bilo zaznano, da so predlagatelji z ministrstev večkrat neodzivni oziroma ne sporočajo pravočasno sprememb glede že predlaganih uradnikov, ki bodisi niso več zaposleni pri organu bodisi v postopkih ne želijo ali ne morejo sodelovati.

Uradniški svet se je v letu 2024, poleg javne objave Poročila o delu Uradniškega sveta na svoji spletni strani, odločil še za oblikovanje obvestila za javnost, katerega namen je bil seznanitev javnosti s Poročilom o delu Uradniškega sveta za leto 2023, skupaj s ključnimi zaključki, ki iz njega izhajajo.

* 1. ***Selekcijski postopki uradnikov na položajih***

Kot je bilo uvodoma že navedeno, je na podlagi določb ZJU ena poglavitnih pristojnosti Uradniškega sveta skrb za izvajanje postopkov izbire uradnikov na položajih z določanjem Standardov strokovne usposobljenosti ter Poslovnika o delu posebnih natečajnih komisij. Člani Uradniškega sveta so si na svojih sejah redno izmenjevali izkušnje z vodenjem posebnih natečajnih komisij, kjer so zaznali ustalitev trenda zmanjševanja števila prijav na posebne javne natečaje.

V letu 2024 je na 49 objavljenih posebnih javnih natečajev prispelo 153 prijav kandidatov, kar v povprečju predstavlja 3,1 kandidata na posamezen posebni javni natečaj. Navedeno število sicer navidezno kaže na trend zviševanja števila prijav glede na predhodna leta[[3]](#footnote-3), vendar pa je na podlagi podrobnejše analize teh podatkov mogoče ugotoviti, da temu ni tako, saj je delež kandidatov, ki nato v postopku posebnega javnega natečaja tudi dejansko sodelujejo, še vedno izjemno nizek. Še vedno je mogoče zaznati veliko število prijav kandidatov, ki v postopku posebnega javnega natečaja dejansko ne sodelujejo, saj ne podajo popolne prijave, se ne odzivajo na pozive za dopolnitev vloge ali pa v nadaljevanju postopka posebnega javnega natečaja odstopijo od prijave. V omenjenih primerih se, upoštevajoč tretji odstavek 9. člena in pet odstavek 12. člena Poslovnika o delu posebnih natečajnih komisij, šteje, da kandidat odstopa od prijave.

Iz razpoložljivih podatkov Ministrstva za javno upravo izhaja, da od 153 prijavljenih kandidatov kar 46 kandidatov po podaji nepopolne vloge, kljub pozivu, le te niso dopolnili, poleg tega pa je še dodatnih 21 kandidatov svojo vlogo umaknilo. Slednje pomeni, da so posebne natečajne komisije le v 86 primerih presojale izpolnjevanje pogojev kandidatov za razpisani položaj in njihovo strokovno usposobljenost, kar predstavlja zgolj 56 % vseh prejetih prijav.

**Grafikon 1: Število kandidatov, ki v postopku posebnega javnega natečaja zaradi odstopa (ali neodzivnosti na poziv za dopolnitev prijave) ne sodelujejo**

Vir: Podatki Ministrstva za javno upravo

Če torej pri izračunu povprečnega števila prijav na posebni javni natečaj upoštevamo zgolj prijave tistih kandidatov, ki v postopku posebnega javnega natečaja tudi dejansko sodelujejo, ugotovimo, da je povprečno število kandidatov za najvišje uradniške položaje še vedno izjemno nizko in za leto 2024 znaša le še 1,7 kandidata na posamezen posebni javni natečaj, kar je primerljivo s trendom zadnjih let.

**Grafikon 2: Povprečno število prijav na objavljen posebni javni natečaj po letih – upoštevajoč vse prijavljene kandidate in upoštevajoč le tiste, ki v postopku dejansko sodelujejo**

Vir: Poročila Uradniškega sveta 2015-2023 in podatki Ministrstva za javno upravo

V letu 2024 se je tako ponovno izkazalo, da prijavljanje kandidatov brez pravega interesa za sodelovanje v izbirnem postopku obremenjuje in podaljšuje postopke javnih natečajev, zato Uradniški svet pozdravlja spremembe, ki jih prinaša novi Zakon o javnih uslužbencih, zlasti odpravo obveznosti pozivanja k dopolnitvi nepopolnih prijav. Ta ukrep bo prispeval k večji učinkovitosti izbirnega postopka in spodbudil večjo resnost pri prijavah kandidatov, kar bo dolgoročno prispevalo h kakovostnejšemu izboru.

Uradniški svet že več let opozarja na trend nizkega števila prijav na najvišja uradniška položajna delovna mesta. Razloge za to je podrobno predstavil že v poročilu za leto 2022. Ne glede na navedeno pa so bile konec leta 2024 zaznane spremembe v trendu po spremembah plačnega sistema z novim Zakonom o skupnih temeljih sistema plač v javnem sektorju, ki je prinesel sicer postopen, vendar opazen dvig osnovnih plač uradnikov na položajih in višje odpravnine ob razrešitvi brez razloga, kot jih določa novi Zakon o javnih uslužbencih. Kljub temu Uradniški svet poudarja, da ključna sistemska pomanjkljivost ostaja nespremenjena - možnost nekrivdne razrešitve uradnika na položaju in to v izjemno dolgem časovnem obdobju enega leta od nastopa funkcije funkcionarja oziroma imenovanja.

Prav tako večje spremembe ni doživel institut imenovanja vršilcev dolžnosti, ki pri drugih kandidatih pogosto vzbuja vtis, da je položaj že v naprej zaseden. Statistika za leto 2024 to potrjuje. V letu 2024 se je namreč na 49 objavljenih posebnih javnih natečajev prijavilo 33 imenovanih vršilcev dolžnosti, pri čemer je bil v 10 primerih vršilec dolžnosti tudi edini kandidat za razpisani položaj, kar predstavlja 30% vseh objavljenih posebnih javnih natečajev. Če upoštevamo le kandidate, ki v postopku dejansko sodelujejo, pa je bilo takšnih primerov, kjer je vršilec dolžnosti edini kandidat za razpisani položaj 19, kar predstavlja 58 % vseh objavljenih posebnih javnih natečajev, na katere se je vršilec dolžnosti prijavil.

1. **Vloga strokovne službe Ministrstva za javno upravo pri delu Uradniškega sveta in posebnih natečajnih komisij**

Strokovna služba Ministrstva za javno upravo (v nadaljnjem besedilu: strokovna služba) v skladu z določbo petega odstavka 178. člena ZJU opravlja strokovna in administrativna opravila za Uradniški svet. Med navedenimi opravili gre predvsem za skrb za pripravo predlogov dnevnega reda, dopolnitev seznama članov posebnih natečajnih komisij, gradiv za obravnavo, vabil, zapisnikov, zahtevkov za izplačilo sejnin in realizacijo sklepov.

Ob navedenem je strokovna služba skrbela tudi za strokovno in administrativno podporo posebnim natečajnim komisijam, in sicer z zbiranjem prijav kandidatov, pozivanjem kandidatov k dopolnitvi nepopolnih vlog, datumskim usklajevanjem sej posebnih natečajnih komisij in vabljenjem kandidatov, s posredovanjem podatkov o kandidatih zunanjemu strokovnjaku za testiranje vodstvenega potenciala, s pripravo osnutkov sklepov o strokovni (ne)primernosti prijavljenih kandidatov, sklepov o neizpolnjevanju natečajnih pogojev, s posredovanjem seznamov primernih kandidatov z vsemi potrebnimi prilogami ter s pripravo zahtevkov za izplačilo sejnin in potnih stroškov članom posebnih natečajnih komisij. Prav tako je nudila tudi strokovno pomoč pri posameznih pravnih in postopkovnih vprašanjih, z namenom poenotenja praks posebnih natečajnih komisij. Člane Uradniškega sveta, ki opravljajo naloge predsednikov posebnih natečajnih komisij, je seznanjala z bistvenimi stališči upravnega sodišča, ki so pomembna za zagotavljanje skladnosti odločitev posebnih natečajnih komisij z razvijajočo se sodno prakso, s čimer se zmanjšuje tveganje za odpravo njihovih odločitev v upravnih sporih.

Strokovna služba je pripravila tudi vsa potrebna pojasnila in gradiva v uvedenih inšpekcijskih postopkih ter v postopkih, vodenih pred Specializiranim državnim tožilstvom in Komisijo za preprečevanje korupcije. Ob tem je opravila tudi najzahtevnejše naloge strokovne podpore v upravnih sporih, sproženih zoper odločitve posebnih natečajnih komisij. V okviru teh nalog je strokovna služba pripravila odgovore na vložene tožbe, pripravljalne vloge, sodelovala na narokih za glavno obravnavo ter pripravila in vložila izredno pravno sredstvo.

V letu 2024 je pripravila vsa potrebna gradiva za redne in dopisne seje Uradniškega sveta, ter pripravljala vsa druga gradiva za redno in nemoteno delo Uradniškega sveta in posebnih natečajnih komisij. Za namen izvajanja testiranja vodstvenega potenciala je izvedla evidenčni postopek za izbiro zunanjega izvajalca in potrebne aktivnosti za sklenitev pogodbe o izvajanju storitev testiranja.

Za potrebe obveščanja javnosti o delu Uradniškega sveta in njegovih posebnih natečajnih komisij je strokovna služba v sodelovanju s Službo za odnose z javnostmi Ministrstva za javno upravo pripravljala odgovore na novinarska vprašanja, ki so se nanašala na potek posebnih natečajnih postopkov. V letu 2024 je, podobno kot že leto prej, zaznala povečano zanimanje medijev za postopke izbire najvišjih uradnikov na položajih. Med postopki, ki so pritegnili največjo pozornost javnosti, izstopajo zlasti postopek izbire generalnega direktorja Policije, direktorja Urada Republike Slovenije za makroekonomske analize in razvoj, direktorja Uprave Republike Slovenije za nadzor, kakovost in investicije v zdravstvu, načelnika Upravne enote Ljubljana, direktorja Uprave Republike Slovenije za varno hrano, veterinarstvo in varstvo rastlin in direktorja Urada Vlade Republike Slovenije za narodnosti. Povečano zanimanje javnosti je bilo zaznano tudi na področju finančnega poslovanja Uradniškega sveta, zlasti v zvezi z izplačili sejnin posameznim članom Uradniškega sveta in članom posebnih natečajnih komisij.

Strokovna služba je skrbela tudi za vpoglede v gradiva izbirnega postopka in vloge izbranih kandidatov. Urejala je tudi spletno stran Uradniškega sveta, kjer je ažurno objavljala aktualne sestave posebnih natečajnih komisij.

1. **Statistični podatki**

Uradniški svet se je v letu 2024 sestal na osmih rednih sejah ter šestih dopisnih sejah, na katerih je bilo imenovanih 42[[4]](#footnote-4) posebnih natečajnih komisij.

Podanih je bilo 26[[5]](#footnote-5) predlogov za začetek postopka posebnega javnega natečaja in 12 predlogov za ponovitev postopka posebnega javnega natečaja. Javni natečaji so se ponovili, ker bodisi na javni natečaj ni bilo prijav bodisi posebna natečajna komisija nobenega izmed prijavljenih kandidatov ni prepoznala kot primernega. Takšnih je bilo 10[[6]](#footnote-6) predlogov ponovitev, kar predstavlja 83% vseh predlogov za ponovitev postopka. V 2 primerih pa je bil predlog za ponovitev postopka podan, ker je funkcionar ocenil, da noben izmed kandidatov s predloženega seznama ni primeren za položaj.

**Grafikon 3: Razlog za ponovitev postopka posebnega javnega natečaja**

Vir: Podatki Ministrstva za javno upravo

Iz statističnega prikaza, ki je priloga tega Poročila o delu Uradniškega sveta, izhaja, da se je na posebne javne natečaje v letu 2024 prijavilo 153 kandidatov, od tega 41 % žensk in 59 % moških. V izbirni postopek je bilo uvrščenih 77 kandidatov[[7]](#footnote-7), in sicer 51 % žensk in 49 % moških. Izmed kandidatov, ki so bili uvrščeni v izbiri postopek, jih je bilo 64 % ocenjenih kot primernih za razpisana položajna delovna mesta, za katero so kandidirali, med njimi je bilo kot primernih ocenjenih kar 69 % vseh žensk, ki so bile uvrščene v izbirni postopek in 58 % vseh moških. Za oceno glede primernosti kandidatov, ki so bili uvrščeni v izbirni postopek, je bilo izvedenih 91 sej posebnih natečajnih komisij.

Andrej VERHOVNIK MAROVŠEK

predsednik Uradniškega sveta

**PRILOGA:**

* Statistični prikaz prijavljenih kandidatov na posebne javne natečaje v pristojnosti Uradniškega sveta v letu 2024

**PRILOGA – STATISTIČNI PRIKAZ PRIJAVLJENIH KANDIDATOV NA JAVNE NATEČAJE V PRISTOJNOSTI URADNIŠKEGA SVETA V LETU 2024**

V letu 2024 je na 49 objavljenih posebnih javnih natečajev skupno prispelo 153 prijav, pri čemer je večje število prijav (tri prijave ali več) prispelo na 24 objavljenih posebnih javnih natečajev, kar predstavlja 49% vseh objavljenih javnih natečajev. Če pa pri analizi upoštevamo zgolj prijave tistih kandidatov, ki v postopku tudi dejansko sodelujejo, ugotovimo, da je večje število prijav (tri prijave ali več) prispelo le na 10 posebnih javnih natečajev, kar predstavlja le še 20,40 % objavljenih posebnih javnih natečajev.

Iz spodnjega grafa lahko vidimo, da je na 11 posebnih javnih natečajev sicer prispelo pet ali celo več prijav, vendar pa je na podlagi podrobnejše analize teh podatkov mogoče ugotoviti, da več prijavljenih kandidatov v nadaljevanju postopka ni sodelovalo. Če torej upoštevamo zgolj tiste kandidate, ki nato v postopku posebnega javnega natečaja tudi dejansko sodelujejo, ugotovimo, da pet ali več kandidatov ni sodelovalno v nobenem posebnem javnem natečaju. Iz omenjenega grafa lahko vidimo tudi, da sta v 36 posebnih javnih natečajih sodelovala zgolj eden ali dva kandidata, kar predstavlja kar 74% vseh objavljenih posebnih javnih natečajev.

**Grafikon 1: Število prijavljenih kandidatov na objavljene posebne javne natečaje v letu 2024 – upoštevajoč vse prijavljene kandidate in upoštevajoč zgolj kandidate, ki so dejansko sodelovali v postopku**

Vir: Podatki Ministrstva za javno upravo

Na 49 objavljenih posebnih javnih natečajev se je prijavilo 62 žensk in 91 moških, skupaj torej 153 kandidatov.

**Grafikon 2: Razmerje po spolu med vsemi prijavljenimi kandidati**

Vir: Podatki Ministrstva za javno upravo

Od 153 prijavljenih kandidatov je bilo 77 kandidatov uvrščenih v izbirni postopek, pri čemer je bilo 49 kandidatov primernih za razpisani položaj, 28 pa neprimernih. Zaradi neizpolnjevanja pogojev 9 kandidatov ni bilo uvrščenih v izbirni postopek, 67 kandidatov pa v izbirnem postopku ni sodelovalo[[8]](#footnote-8).

**Grafikon 3: Razmerje med primernimi in neprimernimi kandidati**

Vir: Podatki Ministrstva za javno upravo

Izmed 39 žensk, ki so bile uvrščene v izbirni postopek, je bilo primernih 27 oziroma 69 % vseh žensk. Izmed 38 moških, ki so bili uvrščeni v izbirni postopek, pa je bilo primernih 22 oziroma 58 % vseh moških.

**Grafikon 4 in 5: Razmerje med vsemi prijavljenimi kandidati po spolu in oceni**

Vir: Podatki Ministrstva za javno upravo

Vir: Podatki Ministrstva za javno upravo

Med vsemi prijavljenimi kandidati prevladujejo kandidati stari nad 55 let (32 % vseh kandidatov), sledijo kandidati stari od 45 do 49 let (29 % vseh kandidatov), najmanj kandidatov pa je starih do 35 let (2 % vseh kandidatov).

**Grafikon 6 in 7: Razmerje med vsemi prijavljenimi kandidati glede na starost**

Vir: Podatki Ministrstva za javno upravo

Vir: Podatki Ministrstva za javno upravo

Med primernimi kandidati prevladujejo kandidati stari med 45 in 49 let (37 % vseh primernih kandidatov), sledijo kandidati stari med 50 in 54 let ter kandidati stari 55 let in več (oboji predstavljajo 24 % vseh primernih kandidatov), medtem ko primernih kandidatov starih do 35 let sploh ni.

**Grafikon 8 in 9: Primerni kandidati glede na starost – številčno in v deležu**

Vir: Podatki Ministrstva za javno upravo

Vir: Podatki Ministrstva za javno upravo

Med neprimernimi kandidati prevladujejo kandidati stari med 50 in 54 let (32 % vseh neprimernih kandidatov), najmanj neprimernih kandidatov pa je med kandidati starimi do 35 let (7 % vseh neprimernih kandidatov), kar je predvsem posledica dejstva, da je takšnih kandidatov tudi med vsemi prijavljenimi kandidati najmanj.

**Grafikon 10 in 11: Neprimerni kandidati po starosti – številčno in v deležu**

Vir: Podatki Ministrstva za javno upravo

Vir: Podatki Ministrstva za javno upravo

Med vsemi prijavljenimi kandidati je bilo 31 % kandidatov zaposlenih v organu, ki je razpisal posebni javni natečaj, 8 % kandidatov, ki so bili v času prijave zaposleni drugje v državni upravi in 61 % kandidatov, ki so bili zaposleni izven državne uprave.

**Grafikon 12: Razmerje med prijavljenimi kandidati glede na zaposlitev pred kandidaturo**

Vir: Podatki Ministrstva za javno upravo

Med vsemi primernimi kandidati je bilo 71 % kandidatov, ki so bili zaposlenih v organu, ki je razpisal posebni javni natečaj, 4 % kandidatov, ki so bili v času prijave zaposleni drugje v državni upravi in 24 % kandidatov, ki so bili zaposleni izven državne uprave.

**Grafikon 13: Razmerje med primernimi kandidati glede na zaposlitev pred kandidaturo**

Vir: Podatki Ministrstva za javno upravo

1. In sicer generalnih direktorjev, generalnih sekretarjev, predstojnikov organov v sestavi ministrstev, predstojnikov vladnih služb, načelnikov upravnih enot in direktorjev agencij, kadar tako določa Zakon o javnih agencijah oziroma drug posebni zakon. [↑](#footnote-ref-1)
2. Na prvi seji posebna natečajna komisija opravi razgovor s kandidati. S tistimi, ki so ocenjeni kot ustrezni v prvih dveh elementih Standardov strokovne usposobljenosti (vizija in strokovna znanja) se izvede testiranje vodstvenega potenciala. Posebna natečajna komisija se na drugi spletni seji seznani z rezultati testiranja in sprejme odločitev o primernosti kandidata za razpisani položaj. [↑](#footnote-ref-2)
3. Zlasti glede na leta 2023, 2022 in 2021. [↑](#footnote-ref-3)
4. Izmed imenovanih posebnih natečajnih komisij so bile tudi 4 takšne, za katere je bil predlog podan že v letu 2023. [↑](#footnote-ref-4)
5. Dva predloga za ponovitev izvedbe posebnega javnega natečaja nista del statistike za leto 2024, saj je bil eden objavljen v letu 2025, drugi pa sploh še ni bil objavljen. [↑](#footnote-ref-5)
6. En predlog za ponovitev izvedbe posebnega javnega natečaja je bil objavljen v letu 2025 in tako ni del statistike za leto 2024. [↑](#footnote-ref-6)
7. To so kandidati, ki so se prijavili v roku in so izpolnjevali natečajne pogoje za razpisano položajno delovno mesto. [↑](#footnote-ref-7)
8. Bodisi ker niso podali popolne prijave, na pozive za dopolnitev vlog pa se niso odzvali, bodisi so v nadaljevanju postopka posebnega javnega natečaja odstopili od prijave. Za podrobnejše pojasnilo glej str. 2 -4 tega poročila. [↑](#footnote-ref-8)